**ფულის გლობალური კვირეული**

**ღია გაკვეთილი VII – IX კლასის მოსწავლეებისთვის**

**სლაიდი 1:**

გამარჯობა. დღეს განსხვავებული გაკვეთილი გვექნება - სახალისო და თან სერიოზულ თემაზე უნდა გესაუბროთ. არის საკითხები, რომლებზეც უფროსები ხშირად ვფიქრობთ, ან უნდა ვიფიქროთ, მაგრამ გვავიწყდება. იმედი მაქვს, რომ ამ საკითხებზე ერთად დავფიქრდებით და დასკვნამდეც მივალთ. დღეს თქვენს მასწავლებელთან ერთად, ფინედუს დესპანიც ვარ.

* **იცით რას ნიშნავს სიტყვა „დესპანი“? (ბავშვები პასუხობენ)**
* **და ფინედუ თუ გაგიგიათ? (ბავშვები პასუხობენ)**

ფინედუ ეროვნული ბანკის მიერ შექმნილი ფინანსური განათლების ვებგვერდია. მისი მიზანია ფინანსური განათლების საკითხებზე დააფიქროს რაც შეიძლება მეტი ადამიანი და მათ შორის, ბავშვებიც.

დღეს გესტუმრეთ რათა მსოფლიოს ასიათასობით ბავშვთან ერთად ფულის გლობალური კვირეული აღვნიშნოთ და ვისაუბროთ ისეთ თემებზე, როგორებიცაა ფული და მისი გონივრული გამოყენება.

**სლაიდი 2-3:**

მოდი ერთად შევაჯეროთ ჩვენი წარმოდგენები გარკვეულ საკითხებზე. მე წავიკითხავ და სლაიდზე გამოვიტან წინადადებას. თქვენ უნდა თქვათ მცდარი გგონიათ თუ ჭეშმარიტი. მაშ ასე, დავიწყოთ:

* **საქართველოს ეროვნული ბანკი, კომერციული ბანკებისა და სხვა საფინანსო ორგანიზაციების ზედამხედველი, „მსაჯია“ -** ვინც ფიქრობს, რომ ეს დებულება მცდარია, მაჩვენეთ ხელის აწევით. ახლა ვინც ფიქრობს რომ ეს დებულება ჭეშმარიტია, მაჩვენეთ ხელის აწევით. ნამდვილად, საქართველოს ეროვნული ბანკი ის ორგანიზაციაა, რომელიც საფინანსო ორგანიზაციებს, როგორიცაა კომერციული ბანკი, მიკროსაფინანსო ორგანიზაცია და სხვა, ზედამხედველობას უწევს. ეროვნული ბანკის სხვა ფუნქციებს, მოგვიანებით გავივლით
* **ეროვნული ბანკის ერთ-ერთი მთავარი ფუნქცია ფასების სტაბილურობის შენარჩუნებაა. ის ზრუნავს, რომ ფასები პროდუქტებზე ძალიან ხშირად არ იცვლებოდეს** - ვინც ფიქრობს, რომ ეს დებულება მცდარია, გთხოვთ, ხელის აიწიოთ. ახლა ვინც ფიქრობს რომ ეს დებულება ჭეშმარიტია, მაჩვენეთ ხელის აწევით. საქართველოს ეროვნული ბანკის ერთ-ერთი მთავარი ფუნქცია სწორედ ფასების სტაბილურობის შენარჩუნებაა.
* **„ფინედუ“ კომერციული ბანკის ვებგვერდია, მისი გამოყენებით შეგვიძლია სესხი ავიღოთ -** ვინც ფიქრობს რომ ეს დებულება მცდარია მაჩვენეთ ხელის აწევით. ახლა ვინც ფიქრობს რომ ეს დებულება ჭეშმარიტია, მაჩვენეთ ხელის აწევით. „ფინედუ“ როგორც დასაწყისშიც ვახსენეთ, ფინანსური განათლების ვებგვერდია, რომელიც მარტივ ენაზე შექმნილ ინფორმაციას გვაწვდის ფინანსური განათლების შესახებ. გვეხმარება ვისწავლოთ ფინანსების სწორად მართვა.
* **ფინანსური განათლება ფულის გონივრულ მართვას გვასწავლის და სწორ ფინანსურ ჩვევებს გვიყალიბებს --** ვინც ფიქრობს რომ ეს დებულება მცდარია მაჩვენეთ ხელის აწევით. ახლა ვინც ფიქრობს რომ ეს დებულება ჭეშმარიტია, მაჩვენეთ ხელის აწევით. ფინანსური განათლება ნამდვილად ძირითადად ფულის გონივრულ მართვის შესახებ ცოდნის გაზიარების იდეას ატარებს. მაგალითად, ავიღოთ დაზოგვა. როდესაც ვიცი რომ არსებობს ყულაბა ან დეპოზიტი, სადაც შემიძლია თანხა შევაგროვო, ეს არის ცოდნა, რომელიც ყველას გამოგვადგება, ამასთან იმისათვის, რომ მათი გამოყენებით თანხაც შევაგროვოთ, ჯერ უნდა გვჯეროდეს, რომ ეს ჩვენი მიზნების შესრულებაში დაგვეხმარება და მერე, თანხას უნდა ვზოგავდეთ კიდეც, იმიტომ რომ მარტო ცოდნით შორს ვერ წავალთ, თუ არ დავზოგეთ კიდეც.
* **ფინანსური უსაფრთხოება ფინანსების იმგვარ დაცვას გულისხმობს, რომ მათზე თაღლითებს ხელი არ მიუწვდებოდეთ -** ვინც ფიქრობს რომ ეს დებულება მცდარია მაჩვენეთ ხელის აწევით. ახლა ვინც ფიქრობს რომ ეს დებულება ჭეშმარიტია, მაჩვენეთ ხელის აწევით. სიტყვა „თაღლითის“ მნიშვნელობა ყველამ ვიცით? თუ მასთან შეხება არ გვქონია, სულაც არაა გასაკვირი, რომ არც მისი მნიშვნელობა ვიცოდეთ. ფინანსებზე როცა ვსაუბრობთ, ის შეგვიძლია ისეთ ქურდსაც შევადაროთ, რომელიც სხვების მოტყუებით ცდილობს მისი თანხების მითვისებას. ფინანსური უსაფრთხოებაა გონივრული ქცევით საკუთარი ფინანსების დაცვა. მაგალითად, არ გავაზიარო ბარათის ან ჩემი პირადი მონაცემები. მოგვიანებით, თაღლითობის არაერთ შესაძლო მაგალითზე კიდევ ვისაუბრებთ.
* **ფინანსური უსაფრთხოება ფინანსური განათლების ნაწილი არ არის-** ვინც ფიქრობს რომ ეს დებულება მცდარია მაჩვენეთ ხელის აწევით. ახლა ვინც ფიქრობს, რომ ეს დებულება ჭეშმარიტია, მაჩვენეთ ხელის აწევით. ფინანსური უსაფრთხოება ფინანსური განათლების მნიშვნელოვანი ნაწილია. სწორედ ეს საკითხი გვეხმარება ჩვენი ფულის უსაფრთხოდ შენახვასა და განკარგვაში.
* **თუკი რეკლამაში გვთავაზობენ ფასდაკლებას, სასწრაფოდ უნდა შევიძინოთ, ეს ჩვენთვის მომგებიანი იქნება -** ვინც ფიქრობს, რომ ეს დებულება მცდარია მაჩვენეთ ხელის აწევით. ახლა ვინც ფიქრობს რომ ეს დებულება ჭეშმარიტია, მაჩვენეთ ხელის აწევით. არა ყოველთვის, თუმცა უმეტესად, ფასდაკლების დროს შეძენა დაუფიქრებელი და იმპულსურია. ყოველთვის უნდა დავიტოვოთ თუნდაც მცირე დრო დაფიქრებისა და ალტერნატივების მოძიებისთვის. სწორედ ესაა თანხის გონივრული ხარჯვა.

**სლაიდი 4:**

რადგან დღეს ფულზე ვსაუბრობთ, მოკლედ ეროვნულ ბანკზე ვთქვათ.

როგორც დასაწყისში ვისაუბრეთ, ეროვნული ბანკი გამორჩეული დაწესებულებაა

გსმენიათ ეროვნული ბანკის ფუნქციების შესახებ? (ბავშვები პასუხობენ).

პირველ რიგში, ეროვნული ბანკი საქართველოს ცენტრალური ბანკია და მის მთავარი მიზანი ქვეყანაში ფასების სტაბილურობის შენარჩუნებაა. ეს ნიშნავს, რომ ეროვნული ბანკი უზრუნველყოფს, ქვეყანაში ფასების საერთო დონის ზრდა, ანუ ინფლაცია, ზომიერი იყოს. ამისთვის, ეროვნული ბანკი მონეტარულ პოლიტიკას წარმართავს. ამ გზით ინფლაცია წინასწარ განსაზღვრულ მიზნობრივ მაჩვენებელთან ახლოს ნარჩუნდება. ეს ფასები ყველაზე ხშირად მოხმარებადი პროდუქტებისა და მომსახურების ფასებს მოიცავს. მათ შორის, იმ პროდუქტების ფასებსაც, რომლებსაც ბაზარში ან სუპერმარკეტში ყიდულობთ. კიდევ უფრო მარტივად რომ ვთქვათ, ფასების სტაბილურობა ნიშნავს, რომ ფასები ამ პროდუქტებზე - არ იცვლებოდეს ძალიან ხშირად და ძალიან: მაგალითად, დღეს ღირდეს 2 ლარი, ხვალ 20, ზეგ 3 და ასე შემდეგ.

ამის გარდა, ეროვნული ბანკი სხვა მრავალ ფუნქციასაც ასრულებს.

ეროვნული ბანკი ის ერთადერთი ორგანიზაციაა საქართველოში, რომელსაც აქვს ქაღალდის ფულის, ანუ ბანკნოტების და მონეტების გამოშვების უფლება. ეროვნული ბანკი უშვებს საკოლექციო მონეტებსაც. ასევე მას აქვს მოძველებული ლარის ბანკნოტებისა და მონეტების მიმოქცევიდან ამოღების უფლება - მოძველებული ბანკნოტები განადგურდება და ახლით ჩანაცვლება.

ეროვნული ბანკის კიდევ ერთი ფუნქცია არის ბანკებისა და სხვა ფინანსური ორგანიზაციების ზედამხედველობა - ანუ, მარტივად, და სპორტული ტერმინებით რომ ვთქვათ - ის არის „მსაჯი.“

**სლაიდი 5**

საქართველოს ეროვნული ბანკი, გარდა უკვე განხილულისა აქტიურად ზრუნავს მოსახლეობის ფინანსური განათლების ამაღლებაზე.

ფული ჩვენი ყოველდღიური ცხოვრების მნიშვნელოვანი ნაწილია, თუმცა ფულის გონივრულად გადანაწილება სულაც არ არის მარტივი - და ეს ხშირად არამხოლოდ ბავშვებს, არამედ მათ მშობლებსაც უჭირთ. ალბათ გსმენიათ თუ როგორ წუხან მშობლები ან ახლობლები იმის გამო, რომ ჭკვიანურად არ დაგეგმეს ფინანსები. უფრო მეტიც, თუ არ ვიცით ფულის გონივრულად მართვა, მაშინ შეიძლება შეცდომები დავუშვათ მიუხედავად იმისა, ბევრი ფული გვაქვს თუ ცოტა.

ფინანსური განათლებაც სწორედ იმას ემსახურება, თუ როგორ გადავანაწილოთ ფინანსები ისე, რომ შევძლოთ დაზოგვა, ჩვენი მიზნების მიღწევა და ფინანსური სირთულეების თავიდან არიდება.

„ფინედუ“ საქართველოს ეროვნული ბანკის ფინანსური განათლების ვებგვერდია. ფინედუზე საინტერესო და სახალისო სახით გადმოცემული მასალა შეგხვდებათ, დაზოგვის, ბიუჯეტირების, სესხების, დაზღვევის, მომხმარებელთა უფლებებისა თუ სხვა საკითხების შესახებ. ფინედუ შეგიძლიათ თითქმის ყველა სოციალურ ქსელში იპოვოთ, მათ შორის უკვე ტიკტოკზეც

**სლაიდი 6**

ახლა, მოდი ვისაუბროთ ფულზე.

უძველესი დროიდან, ფული გამოიყენება როგორც დაგროვების, გაცვლის, გადახდის, აღრიცხვისა და საქონლისა და მომსახურების ღირებულების საზომი საშუალება. ტერმინი „ფული” ბანკნოტებს, ანუ ქაღალდის ფულს, და მონეტებს აერთიანებს.

* **თქვენი აზრით, რას ვგულისხმობთ, როცა ვამბობთ, რომ ფული არის გაცვლისა და გადახდის საშუალება?** (ბავშვები პასუხობენ)

გაცვლისა და გადახდის საშუალება - ანუ ის, რასაც მყიდველები აძლევენ გამყიდველებს, როდესაც საქონლისა და მომსახურების შეძენა სურთ. ფული არის შუამავალი საქონლისა და მომსახურების გაცვლის პროცესში. როდესაც საკანცელარიო მაღაზიაში შედიხართ კალმის შესაძენად, იცით რომ მაღაზია კალმის სანაცვლოდ თქვენგან ფულს მიიღებს, რადგან ფული ყველასათვის მისაღები გაცვლის საშუალებაა.

* **თქვენი აზრით, რას ვგულისხმობთ, როცა ვამბობთ, რომ ფული არის ღირებულების საზომი და აღრიცხვის ერთეული?** (ბავშვები პასუხობენ)

ფულის ამ ფუნქციას ადამიანები ფასების განსაზღვრისა და აღრიცხვისთვის იყენებენ. ფულის საშუალებით ჩვენ შეგვიძლია ამა თუ იმ ნივთის ღირებულება გამოვსახოთ. მაგალითად, თუ შოკოლადი 2 ლარი ღირს, ეს ნიშნავს, რომ ამ ოდენობის თანხის გადახდისას, მისი შეძენა ნებისმიერ ადამიანს შეუძლია. ფული განსხვავებული საქონლისა და მომსახურების ფასებისა და ღირებულების შედარების შესაძლებლობას იძლევა.

* **რას ნიშნავს, რომ ფული არის დაგროვებისა და დაზოგვის საშუალება?** (ბავშვები პასუხობენ)

ფულის ეს ფუნქცია საშუალებას გვაძლევს, შევაგროვოთ თანხა სამომავლოდ და დღევანდელი შემოსავლით, ვიყიდოთ მომავალში.

**სლაიდი 7:**

* **იცით, რა ხდებოდა მანამ, სანამ ფულს გამოიგონებდნენ? როგორ ხდებოდა ყიდვა-გაყიდვა?** (ბავშვები პასუხობენ)

დიახ, სანამ ფულს გამოიგონებდნენ, ადამიანები პირდაპირ ცვლიდნენ ერთმანეთში სხვადასხვა ნივთებს, მაგალითად, ზოგ ადამიანს ხორცი სჭირდებოდა, ზოგს - იარაღი. ამ ნივთების ყიდვის ნაცვლად ისინი პირდაპირ ცვლიდნენ მათ ერთმანეთში. და ამ გაცვლას ბარტერი ეწოდება.

* **რა იქნებოდა ბარტერის მთავარი სირთულე?** (ბავშვები პასუხობენ)

ბარტერის მთავარი სირთულე სურვილების ორმხრივი დამთხვევა იყო, რადგან ერთ ადამიანს უნდა ჰქონოდა ისეთი რამ, რაც მეორეს სჭირდებოდა და ამავე დროს, მეორე ადამიანს უნდა ჰქონოდა ზუსტად ისეთი რამ, რისი მიღებაც პირველს სურდა. ასევე შესაძლებელია, ამ ნივთების ღირებულება არ დამთხვეოდა ერთმანეთს.

ამ სირთულეების გამო, დროის გასვლასთან ერთად, ბუნებრივად გაჩნდა სასაქონლო ფული. ეს ნიშნავს, რომ ფულის ფუნქციას სხვადასხვა საქონელი, მაგალითად, მარილი, ნიჟარა და სხვა ასრულებდა. ანუ თუ რაიმეს ყიდვა გინდოდა, მასში მარილი უნდა გადაგეხადა. თუმცა, აქაც რთული იყო ღირებულებაზე შეთანხმება. შემდეგ უკვე თანამედროვე ფულიც გაჩნდა.

* **იცით პირველად როგორი ფული დამზადდა - მონეტა თუ ქაღალდის ფული?** (ბავშვები პასუხობენ)

სწორი პასუხია მონეტები. ძველი წელთაღრიცხვით დაახლოებით VI საუკუნეში ლიდიის სამეფოში მოიჭრა პირველი მონეტა, ხოლო მოგვიანებით ჩინეთში პირველად დამზადდა ქაღალდის ფული

* **იცით კიდევ რა სახით არსებობს ფული?** (ბავშვები პასუხობენ )

ფულის განვითარებამ საკმაოდ დიდი გზა განვლო. მისი განვითარება დღესაც გრძელდება ტექნოლოგიების განვითარებასთან ერთად. ამიტომ საზოგადოების დიდი ნაწილისთვის თანამედროვე ფულად - ელექტრონული ფული ითვლება, რომელიც ჩვენს საბანკო ანგარიშებზე და ბარათებზე ინახება. ბარათებსაც ისევე უნდა გავუფრთხილდეთ, როგორც ფულს - არ ვათხოვოთ არავის და არ გავუზიაროთ ბარათზე დატანილი ინფორმაცია სხვებს.

**სლაიდი 8:**

* **თქვენ ან თქვენი ოჯახის წევრები თუ იყენებთ საბანკო ბარათებს?** (ბავშვები პასუხობენ)
* **თუ იცით, რა ინფორმაციაა დატანილი ბარათზე?** (ბავშვები პასუხობენ)

საბანკო ბარათზე დატანილია ბარათის მფლობელი ბანკის დასახელება, ამოტვიფრულია ბარათის 16 ნიშნა[[1]](#footnote-1) ნომერი. ბარათის წინა მხარეს[[2]](#footnote-2) ასევე მოცემულია მოქმედების ვადა და ბარათის მფლობელის სახელი და გვარი. ბარათის უკანა გვერდზე საყურადღებოა ე.წ. CVV კოდი. მნიშვნელოვანია იცოდეთ, რომ ბარათის მონაცემები მნიშვნელოვანი მონაცემია და უნდა გაუფრთხილდეთ და დაიცვათ სხვა პირებისგან. მაგალითად არ დატოვოთ ბარათი უყურადღებოდ, კაფეში ან სხვა დაწესებულებაში, ნუ დაიჭერთ ბარათს ტრანსპორტში ან სხვა თავშეყრის ადგილას ისე, რომ შეიძლებოდეს მონაცემების ამოკითხვა ან სურათის გადაღება.

**სლაიდი 9:**

* **თქვენი აზრით, გარდა იმისა, რაც ბარათებთან ვახსენეთ, კიდევ როგორ შეგვიძლია გავუფრთხილდეთ ჩვენს ფულს?** (ბავშვები პასუხობენ)

ფულის მოფრთხილება ერთი მხრივ მისი უსაფრთხოების დაცვით შეგვიძლია, მეორე მხრივ კი მისი გონივრული ხარჯვით.

**სლაიდი 10:**

* **თქვენი აზრით, რა არის გონივრული ხარჯვა?** (ბავშვები პასუხობენ)

გონივრული ხარჯვა, თანხის ისეთი განაწილებაა, როდესაც პირველ რიგში საჭიროებებს ვიკმაყოფილებთ, ანუ ვყიდულობთ იმას, რაც ნამდვილად საჭიროა, ხოლო სურვილების ასრულებამდე ვფიქრობთ, ნამდვილად საჭირო და გონივრულია თუ არა ხარჯვა.

* **შეგიძლიათ თქვენი მაგალითი მითხრათ, რა არის თქვენი საჭიროება?** (ბავშვები პასუხობენ)

ძალიან კარგი მაგალითებია. მართლაც საჭიროებად შეიძლება განვიხილოთ საკვები, გადაადგილება, ტანისამოსი.

* **ახლა მითხარით, სურვილი რა იქნება?** (ბავშვები პასუხობენ)

სურვილები კი ნამდვილად ისაა, რაც საჭიროებაზე მეტის დაკმაყოფილებას იწვევს. მაგალითად, ტკბილეული, ბრენდირებული სამოსი, ძვირადღირებული ავტომობილის ფლობა.

**სლაიდი 11:**

ფულის გონივრულად ხარჯვის ყველაზე მარტივი და გამოცდილი განაწილება კი ასე გამოიყურება, ჩვენი თანხის 50%[[3]](#footnote-3)-ს ვხარჯავთ საჭიროებების დაკმაყოფილებაზე, 30%-ს სურვილების ასრულებაზე, ხოლო 20%-ს აუცილებლად ვზოგავთ.

**სლაიდი 12-14:**

**მოდი ახლა ფულის დაცვის მეორე ნაწილზეც - ფინანსურ უსაფრთხოებაზე - ვისაუბროთ**. რას გულისხმობს ფინანსური უსაფრთხოება, ჩვენთვის უკვე ნაცნობი მეთოდით შევაჯეროთ.

მე ისევ წავიკითხავ და სლაიდზე გამოვიტან წინადადებას. თქვენ უნდა თქვათ ეთანხმებით თუ არ ეთანხმებით. მაშ ასე, დავიწყოთ:

* **ბანკნოტის უცნაური ფერები აქვს, ალბათ გახუნდა. აქ საეჭვო არაფერია -** ვინც ეთანხმება მაჩვენეთ ხელის აწევით, ახლა ვინც არ ეთანხმება მაჩვენეთ ხელის აწევით. ქაღალდის და ზოგადად ფულს თავის დამცავი ნიშნები აქვს. ფერი, გამოსახულება და სხვა მრავალი ნიშანი სწორედ ფულის ნამდვილობაში გვარწმუნებს. ეს შემთხვევა, შესაძლოა, საყურადღებო იყოს და ფულის ნიშნებით თაღლითობას ანუ მის გაყალბებას მიუთითებდეს.
* **გუშინ sms-ით ბმული მოვიდა, ფოსტაში მისამართი არასწორად მიმითითებია და ბმულზე უნდა გადავიდე და სწორად შევიყვანო -** ვინც ეთანხმება, მაჩვენეთ ხელის აწევით, ახლა ვინც არ ეთანხმება, მაჩვენეთ ხელის აწევით. ბოლო დროს ხშირია ე.წ. „ფიშინგის“ შემთხვევები. შესაძლოა ბმულზე გადასვლით თქვენ თაღლითობის მსხვერპლი გახდეთ და ისეთი ინფორმაცია გააზიაროთ, რაც დაგაზარალებთ. მნიშვნელოვანია, არ გადახვიდეთ ბმულზე, რომელსაც არ ენდობით და აუცილებლად გადაამოწმოთ ბმულის ნამდვილობა.
* **ინსტაგრამში ჩემმა ბიძაშვილმა მომწერა, თანხა სასწრაფოდ ჩამირიცხეო. თავისი ბარათი სახლში დარჩენია და მეგობრის ანგარიშზე უნდა ჩავრიცხო -** ვინც ეთანხმება მაჩვენეთ ხელის აწევით, ახლა ვინც არ ეთანხმება მაჩვენეთ ხელის აწევით. ეს სიტუაციაც საჭიროებს დაფიქრებას. ხშირია პირადი მონაცემებით თაღლითობის მაგალითები. ეს ნიშნავს იმას, რომ შესაძლოა თქვენი ახლობლის პროფილის მსგავსი ყალბი პროფილი შექმნა თაღლითმა და ფულის თხოვნა ანუ მითვისება სურს მისი სახელით. თუ ახლობელი გთხოვთ ჩარიცხვას და განსაკუთრებით თუ ამას სასწრაფოდაც ითხოვთ, უმჯობესია მას სხვაგვარად დაუკავშირდეთ, მაგალითად დაურეკოთ, ამით იმასაც გადაამოწმებთ, ნამდვილად თქვენს ნაცნობს ესაუბრებით თუ არა.
* **კაფეში როცა ვარ, ინტერნეტისთვის იქაურ Wi-Fi-ს ვუკავშირდები, ჩემი ტელეფონისა და ლეპტოპისთვის სრულიად უსაფრთხოა -** ვინც ეთანხმება მაჩვენეთ ხელის აწევით, ახლა ვინც არ ეთანხმება მაჩვენეთ ხელის აწევით. ფინანსური უსაფრთხოების დაცვა ხშირად ჩვენი მოწყობილობების დაცვითა და ინტერნეტის წყაროს სანდოობით იწყება. საჯარო სივრცეში არსებული დაუცველი ინტერნეტკავშირებისა და საერთო სარგებლობის მოწყობილობების გამოყენება ყოველთვის საფრთხილოა. სასურველია, მათი გამოყენებით არასდროს ვისარგებლოთ ინერნეტბანკით ან სხვა აპლიკაციებით სადაც თქვენი პირადი ან ფინანსური ინფორმაციაა.
* **TikTok- ზე ვიდეო ამომიგდო, საგაზაფხულო სიურპრიზიაო - პირველ 100 მაყურებელს, რომელიც ბარათის სურათს გაუგზავნის, მოგებული თანხა ჩაერიცხება -** ვინც ეთანხმება მაჩვენეთ ხელის აწევით, ახლა ვინც არ ეთანხმება მაჩვენეთ ხელის აწევით. ყოველთვის ფრთხილად იყავით, როდესაც იმ მონაცემების გაზიარებას გთხოვენ, რაც ჩვენს პიროვნებას ან ფინანსებს, ბარათს ეხება. ზოგჯერ ჰგონიათ, რომ ბარათზე მოცემული მონაცემები, მაგალითად ნომერი საჭიროა თანხის ჩასარიცხად, არადა ეს ასე არაა. ბარათის ნომერი და ანგარიშის ნომერი სულ სხვადასხვაა. გვახსოვდეს, ბარათის მონაცემების სხვისთვის მიცემა იგივეა, რაც ჩვენი საფულე მივცეთ სხვას ან სახლის გასაღები. დავფიქრდეთ, ნამდვილად ასე ვენდობით იმ ადამიანს?
* **დედას მეგობარმა შესთავაზა ინვესტიციის გაკეთება. რაღაც კომპანიაა, დანაზოგს თუ დააბანდებს 30%-ს გადაუხდიან, თუ სხვას მიიყვანს საჩუქარსაც აჩუქებენ. როგორი კარგი შემოთავაზებაა! -** ვინც ეთანხმება მაჩვენეთ ხელის აწევით, ახლა ვინც არ ეთანხმება მაჩვენეთ ხელის აწევით. ძალიან უცნაურად შეიძლება მოგეჩვენოთ, მაგრამ რაც უფრო კარგი და მომგებიანი გვეჩვენება შემოთავაზება, მით მეტი სიფრთხილით უნდა მოვეკიდოთ მას. ესეც თაღლითების სატყუარაა - ის რაც არარეალურად კარგია, უმეტესად ფინანსური თაღლითობა აღმოჩნდება ხოლმე. ასეთ შემოთავაზებებს მხოლოდ ინფორმაციის კარგად შესწავლის შემდეგ უნდა დავთანხმდეთ.
* **სოციალურ ქსელში ვაქვეყნებ სად დავდივარ, რა ჰქვია ჩემს ცხოველს, ვწერ ჩემთვის მნიშვნელოვან თარიღებს. აქ საფრთხის შემცველი არაფერია -** ვინც ეთანხმება მაჩვენეთ ხელის აწევით, ახლა ვინც არ ეთანხმება მაჩვენეთ ხელის აწევით. თქვენ შესახებ პირადი მონაცემების, განსაკუთრებულად გადაჭარბებულად, გაზიარებას 2 ძირითადი რისკი აქვს. პირველი, შესაძლოა თქვენზე ინფორმაცია შეაგროვონ, შექმნან ყალბი პროფილი, რამაც შესაძლოა გარკვეული უხერხულობებიც გამოიწვიოს თქვენთვის. და მეორე, თუ თქვენ გაზიარებულ ინფორმაციას პაროლების შექმნისას იყენებთ (რაც არ უნდა გავაკეთოთ), თაღლითისთვის უფრო მარტივია თქვენი პაროლის „გატეხა“ და თქვენს ინფორმაციაზე წვდომის მოპოვება.

რომ შევაჯამოთ, ჩვენი სათქმელი ზუსტად ისაა, რასაც ფულის გლობალური კვირეული გვეუბნება : „ დაფიქრდი, სანამ აჰყვები, მართე ფული გონივრულად“

**სლაიდი 15:**

გახსოვთ, გაკვეთილის დასაწყისში რომ გითხარით, ამ გაკვეთილით ფულის გლობალურ კვირეულს აღვნიშნავთ მეთქი?

* იცით რა არის ფულის გლობალური კვირეული? და რატომ აღვნიშნავთ?

ფულის გლობალური კვირეულის (GMW) აღნიშვნას საფუძველი 2012 წლიდან ჩაეყარა. ის მსოფლიო მასშტაბით 170-ზე მეტ ქვეყანაში ყოველწლიურად, გაზაფხულზე იმართება და მისი მისიაა, ხელი შეუწყოს ბავშვებსა და ახალგაზრდებში ფინანსური, ეკონომიკური და სამეწარმეო ცნობიერების გაზრდასა და პოპულარიზებას.

კვირეულის აღნიშვნას საქართველოს ეროვნული ბანკი და მასთან არსებული ფინანსური განათლების პლატფორმა - ფინედუ (www.finedugov.ge), პარტნიორებთან ერთად, წელს უკვე მეთერთმეტედ უერთდება.

ფულის გლობალური კვირეული 2025 - დევიზით „დაფიქრდი, სანამ აჰყვები, მართე ფული გონივრულად“ მსოფლიოს მასშტაბით, 17-23 მარტს აღინიშნება.

**სლაიდი 14:**

ახლა, კი შეგვიძლია ჩვენი შეხვედრის უფრო სახალისო ნაწილზე გადავიდეთ და ფინანსური განათლების თამაში ვითამაშოთ.

1. ზოგიერთ ბარათზე სხვაგვარი ნომრებია, თუმცა Visa და MasterCard ბარათების მაგალითებზე შეგვიძლია ვთქვათ, რომ უმეტეს შემთხვევაში 16-ნიშნა ნომრები გვხვდება [↑](#footnote-ref-1)
2. ზოგიერთ ბარათზე შეიძლება შეგხვდეს ბარათის ნომრის, მოქმედების ვადის, სახელისა და გვარის უკანა გვერდზე განთავსების შემთხვევაც [↑](#footnote-ref-2)
3. შესაძლოა, კლასის გამოხმაურებიდან გამომდინარე, დავაზუსტოთ, ხომ იციან %-ის მნიშვნელობა. [↑](#footnote-ref-3)